Az Atya, Fiú, Szentlélek nevében! Ámen. 	Tanévnyitó istentisztelet, 
		Székesfehérvár, 2025. szeptember 7.                               

A szolgálók bevonulnak, meghajtják fejüket a Jelenlévő előtt, a lelkész, rövid köszöntést mond. 
Köszöntés: Szeretettel köszöntöm a gyülekezet ezen a tanévnyitó istentiszteleten a hét igéjével: A megrepedt nádat nem töri össze, a füstölgő mécsest nem oltja ki. (Ézs 42:3) 
Azért jöttünk ma istentiszteletre, hogy az elkezdődött tanévre, minden munkánkra és közösségünkre áldást kérjünk, hogy megkereszteljük ezt a kisgyermeket. Töltse el a Szentlélek ereje és bölcsessége a pedagógusokat, bátorítsa a Szentlélek azokat, akik első osztályt kezdték, vigasztalja a Szentlélek azokat, akik gyászolnak, különösen azokat, akik Barkó Jolánra és Várnagyiné Keller Máriára emlékezve jöttek közénk. 
Most a harangszó alatt elcsendesedünk, s úgy kezdjük az istentiszteletet.

Harangzúgás
Invokáció
1. olvasó: Fényt gyújtok a Teremtő nevében, aki megvilágosította a világot, és az élet lehelte belém. 
Gyülekezeti ének: Jó Atyám, imádlak...
2. olvasó: Fényt gyújtok a Fiú nevében, aki megmentette a világot, és karját felém is kinyújtotta.
Gyülekezeti ének: Úr Jézus, imádlak...
3. olvasó: Fényt gyújtok a Szentlélek nevében, aki átöleli az egész világot, és lelkemet sóvárgással áldotta meg.
Gyülekezeti ének: Szentlélek, úgy várlak...
Lelkész: Három fényt gyújtottunk a szeretet Háromsága nevében.
	Isten felettünk, Isten közöttünk +, Isten velünk.
	A kezdet, a vég, a mindörökkévaló. 
1. olvasó: Szentlélek Isten, aki mindent megvilágosítasz,
Közösség: Engedd, hogy lássuk, mennyi jót cselekedtél értünk!
2. olvasó: Szentlélek Isten, aki bátorítasz kétségeinkben, 
Közösség: Szereteted bizonyosságával adj nekünk lendületet hivatásunk hűséges betöltésére!
3. olvasó: Szentlélek Isten, aki az örök élet útján vezetsz minket, 
Közösség: Add bölcsességedet, hogy Tőled soha el ne térjünk! 

Keresztelő
Keresztelési ének: Járom a zarándok útjait (Zöld 48)
Lelkész: Békesség néktek! Feltámadott Urunknak ezzel a szavával köszöntelek titeket, testvéreim, amikor először léptek gyülekezetébe/templomába ezzel a gyermekkel, hogy a szent keresztség áldásában részesüljön. Hallgassátok meg a gyermekek evangéliumát!
Kisgyermekeket vittek Jézushoz, hogy kezét rájuk tegye, de a tanítványok elutasították őket. Amikor Jézus ezt látta, ezt mondta nekik: „Engedjétek hozzám jönni a kisgyermekeket, és ne tiltsátok el őket, mert ilyeneké az Isten országa.” És ölébe vette a gyermekeket, kezét rájuk tette, és megáldotta őket. Mt 18,13–14
A lelkész áldásra emeli a kezét:
Az Úr áldja meg e gyermeket, őrizze meg bejövetelét és kimenetelét mostantól mindörökké! Ámen.
Testvéreim az Úrban! Krisztus Urunk mennybemenetele előtt ezt mondta tanítványainak: „Nékem adatott minden hatalom mennyen és földön. Menjetek el azért, tegyetek tanítvánnyá minden népet, megkeresztelvén őket az Atyának és a Fiúnak és a Szentléleknek nevében, és tanítván őket, hogy megtartsák mindazt, amit én parancsoltam néktek. És íme, én tiveletek vagyok minden napon a világ végezetéig. Aki hisz és megkeresztelkedik, üdvözül, aki pedig nem hisz, elkárhozik.” Mt 28,16–20; Mk 16,16
KERESZTELÉSI IGEHIRDETÉS
A lelkész keresztelési igehirdetést mond.
Jézus ezt mondta: Bizony mondom nektek, ha meg nem tértek, és olyanok nem lesztek, mint a kisgyermekek, nem mentek be a mennyek országába. (Mt 18:3)
Emma, ugye, te már nagy vagy? Már két éves. Nagyobb, mint Lóránt. 
Aztán két év múlva már Lóri is azt mondja, hogy „én már nagy vagyok”. Nekem már szabad tévét néznem.
Valahogy így vagyunk. Gyorsan növünk. Azt mondjuk: én már nagy vagyok. Nagyobb, mint a másik. Nekem már szabad ezt vagy azt csinálnom. 
Jézus pedig azt mondja, legyetek olyanok, mint a kisgyermekek. Mert aki kicsi, az bízik a nagyban. Aki kicsi, számít arra, aki nagyobb nála. Aki kicsi, és ott van mellette a nagy, az felhőtlenül tud játszani, őszintén tud sírni. 
Legyetek olyanok, mint a kisgyermekek: mennyei Atyátok jelenlétében teljes bizalommal, felhőtlen örömmel, őszinte sírással. A keresztség éppen erre a bizalomra, erre a gyermeki létre hív meg. Hogy elég a vándorbot a kézbe, kaláccsá válik a Biblia, és lelkesen mehetünk végig a zarándok útjain, míg fel nem tűnik a cél. Ámen.

IMÁDSÁG KERESZTELÉS ELŐTT
Lelkész: Mindenható örök Isten, aki ennek a gyermeknek életet adtál, és Jézus Krisztus által üdvösséget szereztél! Áraszd reá Szentlelkedet, ébressz benne élő hitet és igaz szeretetet, hogy ellenálljon a bűnnek és minden kísértésnek, téged pedig mindennél jobban szeressen, az Úr Jézus Krisztus által. Ámen.
KÉRDÉSEK, HITVALLÁS
Lelkész: Kedves szülők és keresztszülők, akik Isten és az emberek előtt felelősek vagytok e gyermekért, kérdezlek titeket:
Lelkész: Ellene mondotok-e a gonosznak, minden művének és cselvetésének?
Ellene mondotok-e?
Lelkész: Akarjátok-e, hogy ez a gyermek a szent keresztségben részesüljön, ezzel Isten gyermeke és Krisztus egyházának tagja legyen? Akarjátok-e?
Lelkész: Vállaljátok-e, hogy az evangélikus egyház és gyülekezetünk segítségével gondoskodtok e gyermek hívő kereszténnyé neveléséről? Vállaljátok-e?
Lelkész a szülőkhöz és keresztszülőkhöz:
Lelkész: Testvéreim! Amikor most Krisztus Urunk rendelése szerint megkereszteljük ezt a gyermeket, valljátok meg hiteteket magatok és e gyermek nevében: mondjátok el a gyülekezettel együtt az egész kereszténység hitvallását, az Apostoli hitvallást!
A gyülekezet feláll.
Hiszek egy Istenben, mindenható Atyában, mennynek és földnek teremtőjében.
És Jézus Krisztusban, az ő egyszülött Fiában, a mi Urunkban, aki fogantatott Szentlélektől, született Szűz Máriától, szenvedett Poncius Pilátus alatt; megfeszítették, meghalt és eltemették. Alászállt a poklokra, harmadnapon feltámadt a halottak közül, fölment a mennybe, ott ül a mindenható Atya Isten jobbján, onnan jön el ítélni élőket és holtakat.
Hiszek Szentlélekben. Hiszem az egyetemes anyaszentegyházat, a szentek közösségét, a bűnök bocsánatát, a test feltámadását és az örök életet. Ámen.
A gyülekezet helyet foglal.
KERESZTELÉS
A lelkész és a keresztszülők a keresztelőkőhöz lépnek a gyermekkel, és szabaddá teszik a gyermek fejét.
Lelkész: Mi a gyermek neve?
Keresztszülők: ...
Lelkész: ...! Megkeresztellek téged az Atya, Fiú, Szentlélek nevében.
A lelkész eközben háromszor vizet önt a gyermek fejére, azután a gyermek fejére teszi a kezét, és ezt mondja: 
A mindenható Isten, Jézus Krisztus Urunk Atyja, aki téged vízzel és Szentlélekkel újonnan szült, és bűnödet megbocsátotta, erősítsen meg téged kegyelmével az örök életre!
Az Úr kegyelme maradjon veletek! Ámen.
A KERESZTELÉSI GYERTYA ÁTADÁSA
Jézus Krisztus a világ világossága! Járjon ez a gyermek Isten szeretetének világosságában!
AZ ÉDESANYA ÉS A CSALÁD MEGÁLDÁSA
A szülők (a megkeresztelt gyermek testvéreivel együtt) az oltár elé állnak. 
Lelkész: Kedves édesanya, kedves testvérem az Úrban! A kegyelmes Isten megsegített téged, drága kisgyermeket ajándékozott neked, őt a szent keresztségben gyermekévé fogadta, neked pedig erőt adott arra, hogy megjelenj szent hajlékában, és hálát adj ajándékáért és megtartó irgalmáért. Áldd és magasztald az Urat kimondhatatlan jóságáért, és tőle kérj erőt, bölcsességet és hitet anyai hivatásod hűséges betöltésére!
Imádkozzunk!
ÁLDÁS
A lelkész kézmozdulatával és az alábbi mondattal odahívja a család többi tagját is, hogy ők is áldásban részesülhessenek.
Térdeljetek az Úr oltárához, és fogadjátok az áldást!
Áldjon meg titeket a mindenható Isten végtelen szeretetével, adja meg nektek irgalma gazdagsága szerint, hogy családi életetek boldog legyen, őrizzen meg benneteket minden veszélyben, és vezessen el az örök életre Jézus Krisztus, a mi Urunk által. Ámen.

ÉNEK: Már hátrál az éjjel (1. próba 01)

GYÓNÁS
Lelkész: keresztségünket minden istentiszteleten megéljük, amikor életük terhével Isten elé állunk.

Ő itt Brúnó. Sajnos nem tudom, hogy mi az igazi neve. Brúnó egy elkóborolt mackó. Néhány hónappal ezelőtt tért be hozzánk, a gazdája pedig azóta sem került elő. Szegény Brúnó itt maradt velünk, szomorú is és kicsit fél. 
Lehet, hogy a gazdája nem is tudja, hogy itt van. Brúnó hiába szólongatja, a gazdája nem hallja a hangját. Pedig ő is biztosan szomorú. Keresi, kutatja mindenhol, de nem találja a mackóját. Egy néma hang kiált a süket mackó után. Túl nagy a távolság. Vajon mi segíthetne Brúnónak, hogy újra haza találjon?

Sokszor így vagyunk mi is a mi gazdánkkal. Isten szólongat, de mi jó messze elkóboroltunk. Keres, kutat bennünket, de a fülünk meg sem hallja. Túl messze vagyunk. Ő szomorkodik, hogy nem lel bennünket sehol. Mi félünk, szomorkodunk, mert egyedül maradtunk. Nekünk mégis van segítségünk, hogy haza találjunk.

Jézus kinyitja a fülünket, hogy meghalljuk a hívó szót. Kinyitja a szívünket, hogy befogadhassuk szeretetét. Kinyitja a szánkat, hogy utána kiálthassunk. Bármilyen messze is érezzük magunkat a gazdától, Jézus oda áll mellénk és hazavezet. Lépésről lépésre, támogatva. Már nem vagyunk egyedül. Isten pedig ott áll, és amikor meglát, rögtön elénk szalad, hogy minél hamarabb átölelhessen. 

Gyónó ének: A mélységből (Zöld 4)
FELOLDOZÁS
Istent nem a távolság érdekli, hanem, hogy mindenki hazataláljon. Jézus pedig azért jött közénk, hogy szeretetével utat mutasson. Ő nem haragszik, így a mi szomorúságunk örömmé változhat.
Nem vagyunk többé elveszettek, van, aki nem csak keres, hanem meg is talált bennünket! Így kövessük Jézust minden úton. 

Hálaadó ének: A menny Urának tisztelet (Zöld 6)

Igeolvasás Mk 7:31-37.
Igehirdetés
Szia Brúnó! Neked is elkezdődött az iskola? 
Ja persze, hát a mackók is járnak iskolába – ugye, hallottatok Brumiról, aki óvodába és iskolába is járt. Meg Vackorról, a piszén pisze kölyökmackóról, az első béből. 
Mégis alig tudom elképzelni, hogy iskolába jársz! Hogy nyitod ki a könyvedet ekkora nagy mancsokkal?
Értem, szóval a tanító néni jön oda, és kinyitja a könyvedet. És hát nyitva tartani már tudod te is. Odateszed a mancsodat a lapra, és akkor tudod olvasnia betűket. 
Micsoda? Hogy nem tudod olvasni a betűket? Merthogy a medvék nem tudnak olvasni. Akkor hogyan jut a buksi fejedbe a tudás? Hogy a kíváncsiságodat is, meg az értelmedet is a tanító néni nyitogatja? Ez így nagyon jó! Milyen jó tanító nénid van! Kinyitja a könyvedet, és nyitogatja a figyelmedet, a kíváncsiságodat és az értelmedet is. 
Akkor hát jó tanulást, Brúnó Maci!
Integessetek neki, hadd induljon el a maga útján!

És mi is megyünk tovább. Mert ez a Brúnó maci nincs egyedül. A könyvet ugyan ki tudjuk nyitni magunk is. De hogy kedvünk is legyen kinyitni! – Hű, az már más kérdés. Meg hogy kíváncsiak legyünk, mi is olvasható a könyvben – az is más kérdés. Tudjátok, ahogy ennek a dadogó süketnek megnyitotta Jézus a fülét és a száját, úgy a mi értelmünket, kíváncsiságunkat is az Úr Jézus nyitogatja. 
Persze, mások is mondanak varázsszavakat, hogyha jó lesz a bizonyítványod, akkor… ha ötöst hozol haza, akkor… de bizony, ezek nem sokáig tartják ébren a kíváncsiságunkat. Az Úr Jézus pedig amikor azt mondja: Effata, nyílj meg, akkor egyből minden érdekelni kezd, akkor egyből kedvünk lesz tanulni. Mert az Úr Jézus valóban ura mindennek. Ezért amikor nincs kedved, amikor úgy érzed, hogy a tanulásba beletört az agyad, akkor imádkozzál, kérd Jézust, hogy nyissa meg füledet, értelmedet, szívedet!
Persze Jézus nem varázsló. 
Ezt a dadogó süketet is félrevonta. Kettesben voltak. Nem távolról gyógyította meg, hanem hozzáért. Ujját a fülébe dugta, és a nyelvére tette. Ahogy ma Lórit is – egykor pedig legtöbbünket – megmosott a keresztség vizével. Egészen közelünkbe jött. Egészen személyesen foglalkozik velünk. 
Az Úr Jézus nyitja meg fülünket és szánkat. Az Úr Jézus nyitja meg értelmünket és kíváncsiságunkat, figyelmünket és akaratunkat. Az Úr Jézus nyitja meg szívünket is, hogy a keresztségben ne csak a vizet lássuk, hanem az örök élet csodáját. Hogy az úrvacsorában ne csak a kenyeret és a kelyhet lássuk, hanem a bűnbocsánat ajándékát.
Milyen jó az, amit Jézus tesz! 
Még annál is több, mint Brúnó maci tanító nénije. Amit Jézus tesz, az közénk hozza Isten országát, hogy megismerjük és dicsérjük őt örökké. Ámen. 

Ének: Lelkeddel érintsd meg lelkem (1. próba 033)

IKTATÁS
Egyházközségünk elnöksége meghívta Szabó-Lukoczki Ágnest a hitoktatói szolgálatra, hogy félállásban, lelkészi hivatali munkája mellett végezze ezt a szolgálatot. Most szeretnénk őt a gyülekezet figyelmébe és szeretetébe ajánlva bemutatni, és szolgálatába egyházunk rendje szerint Isten igéjével és áldásával beiktatni.
Hallgassuk meg Isten igéjét az egyházi szolgálatról:
Ő „adott” némelyeket apostolokul, másokat prófétákul, ismét másokat evangélistákul, vagy pásztorokul és tanítókul, hogy felkészítse a szenteket a szolgálat végzésére, a Krisztus testének építésére, míg eljutunk mindnyájan a hitnek és az Isten Fia megismerésének egységére, a felnőttkorra, a Krisztus teljességét elérő nagykorúságra, hogy többé ne legyünk kiskorúak, akik mindenféle tanítás szelében ide-oda hányódnak és sodródnak az emberek csalásától, tévútra csábító ravaszságától; hanem az igazsághoz ragaszkodva növekedjünk fel szeretetben mindenestől őhozzá, aki a fej, a Krisztus. Az egész test pedig az ő hatására egybeilleszkedve és összefogva, a különféle kapcsolatok segítségével, és minden egyes rész saját adottságának megfelelően működve gondoskodik önmaga növekedéséről, hogy épüljön szeretetben. Ef. 4.11-16
Lelkész: Testvérem az Úrban, Szabó-Lukoczki Ágnes! Hallottad Isten igéjét az egyházi szolgálatról. Most azért az élő Isten és a keresztény gyülekezet előtt kérdezlek:
Elhatároztad-e, hogy vállalod gyülekezetünkben a hitoktatói szolgálatot, s hogy azt egyházunk rendelkezései szerint Krisztus szolgájaként hűségesen végzed?
Iktatandó: Elhatároztam!
Lelkész: Kész vagy- elhatározásodat kézadással és esküvel is megerősíteni?
Iktatandó: Kész vagyok!
Lelkész: Elkötelezésed jeléül nyújtsd jobb kezedet!
A lelkész és a beiktatandó/k kezet fognak.
Most pedig mondd el az előírt esküt.

Hitoktató:
Én, Szabó-Lukoczki Ágnes, esküszöm az élő Istenre, / aki Atya, Fiú, Szentlélek / egy igaz Isten, / hogy hitoktatói tisztségemben / az evangélikus egyház / törvényes rendjét / elfogadom és megtartom / a hitoktatást és tisztségemmel járó feladataimat / a gyülekezet épülésére / legjobb tudásom szerint / hűséggel és igényesen végzem el. / Isten segítsen erre. Ámen.
Lelkész: Egyházközségünk választása, valamint kijelentésed, kézadásod és esküd alapján beiktatlak gyülekezetünk hitoktatói tisztségébe, az Atya, + Fiú, Szentlélek nevében. Végezd a reád bízott szolgálatot Isten félelmében az Úr Jézus Krisztusba vetett hittel és a Szentlélek erejével, hűségesen és odaadóan, mint az Úrnak, hogy egykor számot adhass róla a mi Urunk Jézus Krisztus ítélőszéke előtt.
Az Úr áldjon meg téged, hogy áldás lény a mi gyülekezetünk épülésére.

Ének: Várom őt (Zöld füzet 90)
Most hadd hívjam azokat, akik a gyermekmunkában szolgálnak majd: Bencéné Varga Tímea, Bőjtös Attila, dr.Kozma Tamás, Murányiné dr. Szuhács Renáta, Sábicz Imola, Szalai Kati, Tarné Lukács Gabi, Végváriné Varga Krisztina.
Velük együtt hívjuk a pedagógusokat is, hogy munkájukat hivatásként, Isten erejével végezzék szolgálatukat.

 Kedves Hitoktatók és pedagógusok! A mi alkalmasságunk Istentől van. Ő tesz alkalmassá. Mi vállaljuk az Ő küldésének és a gyülekezet kérésének megfelelően, mi tesszük dolgunkat legjobb tudásunk szerint, de a munkát a gyermekekben Ő végzi el. Ez ad nekünk biztonságot. Nem felületességet, hogy úgyis az Úr végzi. Hanem aktivitást, odafigyelést, felszabadult erőket. S akik most vállalkoztok erre a küldetésre, a gyermekekkel való foglalkozásra, nemcsak a hittan, hanem valami csodálatos módon a hit átadására is, vegyétek Ti is az ÚR áldását!

Az Úr áldjon meg, és őrizzen meg benneteket!
A mennyei Atya tegye derűssé szíveteket és szabaddá lelketeket, hogy szeretettel neveljétek a rátok bízott gyermekeket!
Jézus Krisztusban ismerjétek meg a valóságot és az életet, hogy az életre vezessétek a rátok bízottakat!
A Szentlélek adja nektek bölcsességét és tisztaságát, hogy a gyermekek nyelvén szóljatok!
Az Úr áldjon meg benneteket, hogy áldássá legyetek!

Ének: Várom őt (Zöld füzet 90)

Hadd hívjalak benneteket, elsősöket ide az oltárhoz. akik most kezditek el az iskolás-életet, térdeljetek ide, hogy emlékezzetek arra mindig, hogy Jézus mellettetek van:
Az Úr áldjon meg, és őrizzen meg benneteket!
A mennyei Atya vigyázza minden utatokat, hogy gyermekek maradhassatok!
Jézus Krisztus járjon veletek, és hordozzon a nehéz időkben, és vigyen célba titeket! A Szentlélek adjon bölcsességet, hogy választani tudjatok jó és rossz között! Ámen.
Ének: Várom őt (Zöld füzet 90)

Lelkész: Mennyei Atyánk! Köszönjük, hogy megnyitottad fülünket, és hallhatjuk életre hívó szavadat! Hadd köszönjük meg neked Lórántot, akit ma kereszteltünk meg, és Szigecsán Zsófit, akit a múlt vasárnapon. Őrizd meg őket a gyülekezet közösségében! Hívd, szólítsd őket, hogy megtaláljanak Téged! 
Köszönjük, hogy megnyitottad szánkat is, és bizonyságot tehetünk Rólad, az élet Uráról. Erősítsd meg evangéliumoddal azokat, akik Barkó Jolánra és Várnagyiné Keller Máriára emlékeznek ma. Joli néni 83 évet élt közöttünk, gyermekei és unokái gyászolják, és mi is velük, hiszen Joli néni Gabi néni anyukája volt. Mária pedig 68 évet élt közöttünk. Őt is körülvette családja, férje, gyermekei és unokái. 
Köszönjük, Atyánk, hogy megnyitottad szánkat, és kiálthatunk hozzád kéréseinkkel.
1. olvasó: Könyörgünk egyházadért, hogy evangéliumodat tisztán hirdesse! Könyörgünk testvérgyülekezeteinkért Finnországban és Németországban. Tarts meg minket az igaz hitben, erősítsd meg minket az örök élet reménységével, és adj nekünk békét, hogy jó híredet szabadon hirdethessük mindenütt a földön! Jézus Krisztusért kérünk!
Gyülekezet: Urunk, hallgass meg minket!
2. olvasó: Áldásodat kérjük a most első osztályba lépő, és konfirmációra készülő gyermekeinkre és persze minden iskolába induló gyermekre, fiatalra és az őket oktató pedagógusokra. Tartsd meg őket szeretetedben, hogy örömmel és kitartással végezhessék a rájuk bízott feladatot. Jézus Krisztusért kérünk!
Gyülekezet: Urunk, hallgass meg minket!
3. olvasó: Könyörgünk gyülekezetünkért. Nemcsak a hittanórákért, hanem az énekkarért, baba-mama körért, az ifikért, bibliaórákért, munkatársi és presbiteri megbeszélésekért, és minden gyülekezeti alkalmunkért. Szentlelkeddel vezesd és pásztorold a missziói munkánkat a Velencei-tó környékén és Fehérvárcsurgón, és itt a városban is. Add, hogy ne feledkezzünk meg az idősekről és a betegekről, akik nem tudnak templomba jönni. Késztess minket arra, hogy gondviselő szereteted tanúi legyünk kétkezi munkánkkal, szeretet-szolgálatunkkal! Jézus Krisztusért kérünk.
Gyülekezet: Urunk, hallgass meg minket! 
4. olvasó: Könyörgünk népünkért és minden népért! Adj békességet ott, ahol békétlenség van, ahol meg nem értésben élnek emberek! Tégy minket késszé arra, hogy pillanatnyi előnyeinkről lemondva keressük közös javainkat. Jézus Krisztusért kérünk!
Gyülekezet: Urunk, hallgass meg minket!
5. olvasó: Könyörgünk a teremtett világért. Gyógyítsd meg sebeit, és bűneink ellenére őrizd meg szépségét, termőerejét, összhangját! Minket is óvj meg a természet ártó erőitől! Jézus Krisztusért kérünk!
Gyülekezet: Urunk, hallgass meg minket!
Lelkész: Hallgass meg minket, és add meg, amire szükségünk van, hogy dicsérjünk Téged most és mindenkor az Úr Jézus Krisztus által. Ámen.

Úrvacsorai ének: Jöjjetek (Zöld füzet 47)

Lelkész: Emeljük fel szívünket!
Gyülekezet: Fölemeljük az Úrhoz!
Lelkész: Adjunk hálát az Úrnak, a mi Istenünknek!
Gyülekezet: Méltó ez és igaz!
NAGY HÁLAADÓ IMÁDSÁG (PRAEFATIO)
Lelkész: Méltó vagy a dicséretre, Istenünk!
Köszönjük, hogy hozzád jöhetünk.
Te szeretsz minket, és csodálatos világot adtál nekünk.
Te szeretsz minket, és Jézust, egyetlen Fiadat adtad nekünk.
Szeretsz minket, és jóságoddal táplálsz.
Hálát adunk mennyei ajándékaidért, és dicsérő énekünkkel csatlakozunk az angyalokhoz és a mennyei seregekhez:

Sanctus 59 (Zöld füzet)

ÚRVACSORAI IMÁDSÁG
Lelkész: Mennyei Édesatyánk! Te javunkra teremtetted a világot. Szereteted jeléül Fiadat, Jézust küldted a földre, hogy mindannyiunk barátja és megmentője legyen.
Ő segített a rászorulókon, sőt jó pásztorként életét áldozta értünk. Meghalt a kereszten, hogy mi a bűnbocsánat örömét kaphassuk. Feltámadt, hogy mi is vele élhessünk örökre. Ő adta az úrvacsorát nekünk, és így egy családdá lehetünk.
SZERZÉSI IGÉK
Lelkész: A mi Urunk, Jézus Krisztus azon az éjszakán, amelyen elárultatott, kezébe vette a kenyeret, hálát adott, megtörte, tanítványainak adta, és ezt mondta: Vegyétek, egyétek, ez az én testem, † amely tiértetek adatik. Ezt cselekedjétek az én emlékezetemre!
Hasonlóképpen, miután vacsorált, kezébe vette a kelyhet is, hálát adott, nekik adta, és ezt mondta: Igyatok ebből mindnyájan, ez a kehely az új szövetség az én véremben,† amely tiértetek és sokakért kiontatik bűnök bocsánatára. Ezt cselekedjétek, valamennyiszer isszátok az én emlékezetemre!

MIATYÁNK
Lelkész: Mennyei Atyánk! Együtt örvendezünk, és közösen adunk hálát mindazért, amit Jézus tett értünk. Add nekünk Szentlelkedet, hogy hittel vegyük Jézus testét és vérét az úrvacsorában! Hálát adunk ajándékodért, és mint családod tagjai közösen így imádkozunk:
Mi Atyánk, aki a mennyekben vagy, szenteltessék meg a te neved, jöjjön el a te országod, legyen meg a te akaratod, amint a mennyben, úgy a földön is. Mindennapi kenyerünket add meg nekünk ma, és bocsásd meg vétkeinket, miképpen mi is megbocsátunk az ellenünk vétkezőknek. És ne vígy minket kísértésbe, de szabadíts meg a gonosztól, mert tied az ország, a hatalom és a dicsőség mindörökké. Ámen.

AZ ÚR BÉKESSÉGE (PAX)
Lelkész: Az Úr békessége legyen mindenkor veletek!
Gyülekezet: És a te lelkeddel!
Lelkész: Köszöntsük egymást a békesség jelével.
Gyülekezet: Legyen békesség köztünk mindenkor!

A mennyben fenn (Zöld füzet 7)

ÚRVACSORAOSZTÁS
Alatta: Gazdagok közt
	Szomjat oltó vizedet add
	Ízleljétek és lássátok

IMÁDSÁG (POSTCOMMUNIO)
Lelkész: Hálát adunk, mennyei Atyánk, az úrvacsora ajándékáért! Köszönjük szeretetedet. Segíts, hogy életünkben közel lehessünk tehozzád, és közel lehessünk egymáshoz is! Vezess minket utunkon!
Hallgass meg minket, Jézus Krisztusért!
Gyülekezet: Ámen.
Befejező: Jézus, Te égi szép (Zöld füzet 52)